Diari Oficial de la Generalitat Valenciana


Sumari del DOGV 9636, del 11-07-2023 (2023/7733)

RESOLUCIÓ de 5 de juliol de 2023, de la Direcció General d'Innovació Educativa i Ordenació, per la qual es regula la participació en el Projecte Escolarts Escola fa ràdio 2023-2024, en els centres d'Educació Primària i d'Educació Especial sostinguts amb fons públics de la Generalitat Valenciana, i s'estableixen les condicions per al reconeixement de la participació del professorat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9636

Data del DOGV
:   11-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7733


Data del document
:   05-07-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * planificació educativa
    * formació del professorat

RESOLUCIÓ de 5 de juliol de 2023, de la Direcció General d'Innovació Educativa i Ordenació, per la qual es regula la participació en el Projecte Escolarts Escola fa ràdio 2023-2024, en els centres d'Educació Primària i d'Educació Especial sostinguts amb fons públics de la Generalitat Valenciana, i s'estableixen les condicions per al reconeixement de la participació del professorat. [2023/7733]  
  
La Llei orgànica 2/2006, de 3 de maig, d'educació, modificada per la Llei orgànica 3/2020 de 29 de desembre, indica, en l'article 2, que una de les finalitats del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres.  
En el preàmbul de la Llei orgànica 3/2020 es recull l'objectiu, marcat per la Unió Europea i per la UNESCO, d'obrir els sistemes d'educació i formació al món exterior, la qual cosa exigeix, entre altres consideracions, la preservació de les llengües regionals o minoritàries tradicionals d'Europa, l'aprenentatge d'almenys dues llengües estrangeres a més de la llengua o llengües d'origen, augmentar la mobilitat i els intercanvis i reforçar la cooperació europea.  
En els decrets del Consell pels quals s'estableixen els currículums d'Educació Primària (Decret 106/2022, de 5 d'agost), d'Educació Secundària Obligatòria (Decret 107/2022, de 5 d'agost) i de Batxillerat (Decret 108/2022, de 5 d'agost), inclouen, com a objectiu, l'adquisició de la competència comunicativa en una o més llengües estrangeres.  
  
El Decret 106/2022, de 5 d'agost, del Consell, d'ordenació i currículum de l'etapa d'Educació Primària, en l'article 6.3, indica que, sense perjudici del tractament específic en algunes de les àrees de l'etapa, la comprensió lectora, l'expressió oral i escrita, la comunicació audiovisual, la competència digital, el foment de la creativitat, de l'esperit científic i de l'emprenedoria s'han de treballar en totes les àrees o àmbits de manera transversal i a través dels diversos projectes interdisciplinaris.  
  
A més, el Decret 106/2022 indica, en l'article 7, que l'Educació Primària contribuirà a desenvolupar en els xiquets i les xiquetes diferents capacitats, aquelles que els permeten conéixer i utilitzar de manera adequada i efectiva, oralment i per escrit, les llengües oficials, i desenvolupar hàbits de lectura individual i en contextos de diàleg, debat i intercanvi d'experiències. A més, contribuirà a desenvolupar en els xiquets i les xiquetes les capacitats que els permeten utilitzar diferents representacions i expressions artístiques, desenvolupant la sensibilitat estètica i potenciant la creació artística. Paral·lelament, s'han de desenvolupar actituds positives envers la riquesa multilingüe i multicultural present en la societat, on conviuen el valencià i el castellà, a més d'altres llengües familiars.  
Així mateix, l'esmentat Decret 106/2022 indica, en l'article 14, que les administracions educatives han de fomentar el desenvolupament de tots els llenguatges i maneres de percepció específiques d'aquestes edats per a desenvolupar el conjunt de les seues potencialitats, respectant la cultura específica de la infància que defineixen la Convenció sobre els drets de l'infant i les Observacions generals del seu Comité.  
El Decret 105/2022, de 5 d'agost, del Consell, d'organització i funcionament dels centres d'Educació Especial, en el capítol III desenvolupa els aspectes clau de l'organització integral, globalitzada, i interdisciplinària d'aquest tipus d'ensenyament, destacant el desenvolupament curricular de la competència en consciència i expressió culturals.  
La Llei 4/1983, de 23 de novembre, de la Generalitat, d'ús i ensenyament del valencia, estableix com a objectiu específic protegir la recuperació del valencia, llengua pròpia de la Comunitat Valenciana, i garantir-ne l'ús normal i oficial.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, té com a objecte regular l'ensenyament i l'ús vehicular de les llengües curriculars i assegurar el domini de les competències plurilingües i interculturals de l'alumnat valencià. És per això que, com recull l'article 12.2.b, la Conselleria d'Educació, Cultura i Esport ha de promoure la realització d'activitats complementàries i extraescolars en què es fomente la competència comunicativa oral en valencià i ha de difondre les bones pràctiques dels centres. A més, l'article 24 indica que els centres educatius podran adoptar mesures de cooperació entre els agents educadors de la zona, especialment amb els ajuntaments i les institucions culturals amb la finalitat d'afavorir la cohesió social al voltant del plurilingüisme.  
  
El desenvolupament de l'expressió artística és un element clau en l'educació. Per això, la Conselleria d'Educació, Cultura i Esport fomenta la generació de situacions d'aprenentatge vinculades a les arts que afavorisquen l'aprenentatge atenent la diversitat i fomentant la inclusió. Les arts potencien vies de transformació educativa que milloren l'adquisició de competències i de resultats acadèmics de l'alumnat, aporten elements emocionals i de vincle i permeten aprenentatges interdisciplinaris.  
L'educació artística també produeix una millora en la motivació general de l'alumnat i un desenvolupament personal de trets de personalitat com la confiança, la creativitat, la imaginació, el pensament crític, l'expressió emocional, etc. A més, l'accés a la pràctica artística és una condició indispensable per a la garantia dels drets culturals amb el desenvolupament de competències individuals que són posades en pràctica en comunitat.  
Amb la finalitat de posar en valor els projectes de dinamització lingüística en connexió amb el desenvolupament de l'expressió artística, la Direcció General d'Innovació Educativa i Ordenació ha agrupat sota el concepte Escolarts quatre modalitats de projectes en què conflueixen els objectius comunicatius i els de l'expressió artística, amb la finalitat d'impulsar aquest tipus d'actuacions en els centres educatius a través de la música, la ràdio, el teatre i la dansa.  
El projecte Escolarts Escola fa ràdio promou l'ús de la llengua oral i escrita en l'àmbit dels mitjans de comunicació i proposa un treball que pot ser portat a terme des d'una metodologia integrada de llengua i contingut i des d'un enfocament artístic.  
A més, és una eina potenciadora d'aprenentatge i de dinamització del valencià, un projecte que s'insereix en l'àmbit dels mitjans de comunicació, lligada a l'expressió artística, que té repercussió en la societat, per la qual cosa la Conselleria promou entre els centres educatius la realització del projecte, així com el reconeixement de la participació del professorat inscrit.  
Per tot això, en virtut de les competències assignades pel Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i  
Esport, resolc:  
  
Primer. Objecte i àmbit d'aplicació  
Aquesta resolució té com a finalitat promoure la realització del projecte Escolarts Escola fa ràdio en els centres sostinguts amb fons públics d'Educació Primària i d'Educació Especial de la Generalitat Valenciana, establir els requisits per a l'autorització dels projectes, així com les condicions per al reconeixement de la participació del professorat inscrit.  
  
  
Segon. Descripció i objectius del projecte Escolarts Escola fa ràdio  
  
1. Escolarts Escola fa ràdio és un projecte educatiu lligat a la dinamització del plurilingüisme, al foment de l'expressió artística i al coneixement del llenguatge periodístic en l'àmbit de la comunicació radiofònica.  
El projecte consisteix en la creació de contingut, planificació i elaboració d'un programa de ràdio o pòdcast per part de l'alumnat, amb l'ajuda del professorat, que podrà ser difós en la plataforma habilitada per la conselleria amb competències en matèria d'educació.  
2. Objectius del projecte Escolarts Escola fa ràdio:  
- Potenciar l'ús del valencià oral i escrit entre l'alumnat, en els àmbits dels mitjans de comunicació.  
- Facilitar la creació de situacions comunicatives reals que activen l'ús de la llengua i la creativitat artística.  
- Familiaritzar l'alumnat amb el llenguatge radiofònic i el pòdcast, com una eina de creació i transmissió de continguts des d'un vessant comunicatiu, educatiu i artístic.  
- Afavorir el treball cooperatiu i integrador entre l'alumnat.  
- Conéixer i utilitzar ferramentes TIC per a l'obtenció, tractament i comunicació eficaç i creativa de la informació.  
- Integrar les tecnologies de la informació i la comunicació (TIC) en el procés d'ensenyament aprenentatge, com a recursos pedagògics i d'esplai.  
- Conéixer el programari i el maquinari necessaris per a la producció de programes de ràdio i pòdcast, així com serveis d'allotjament i distribució.  
- Produir un programa de ràdio o pòdcast fet per l'alumnat del centre de manera autònoma i col·laborativa.  
  
Tercer. Destinataris  
1. Els centres sostinguts amb fons públics d'Educació Primària i d'Educació Especial de la Generalitat Valenciana.  
2. El professorat que hi participe ha d'estar en actiu i amb destinació definitiva o vacant en el centre.  
  
Quart. Condicions de participació en el projecte Escolarts Escola fa ràdio  
1. Els centres educatius participants en el projecte es comprometen a realitzar, almenys, les activitats següents:  
a) Planificar, preparar i enregistrar, almenys, un programa de ràdio o pòdcast que es podrà difondre en la plataforma habilitada per la conselleria amb competències en matèria d'educació.  
L'enregistrament i l'edició del programa es durà a terme, preferentment de manera autònoma per part de l'alumnat i el professorat del centre, sense descartar la possibilitat d'intervenció d'alguna emissora local o d'àmbit autonòmic en l'ajuda tècnica. En el pòdcast o programa de ràdio s'haurà de fer constar la referència al projecte Escolarts Escola fa ràdio, de la direcció general amb competències en innovació educativa.  
  
b) Elaborar una memòria que done testimoni de la participació en el projecte, la qual haurà de ser remesa a la direcció general competent en matèria d'innovació educativa, amb data límit de 5 de juliol de 2024, d'acord amb les indicacions que, quan corresponga, es facilitaran als centres participants.  
2. Cada alumna/e participant en Escolarts Escola fa ràdio haurà d'emplenar i lliurar a la direcció del centre educatiu el consentiment informat de cessió d'ús d'imatge i so.  
La direcció del centre haurà de disposar d'una declaració responsable en què conste que, com a representant legal, ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat i membres de la comunitat educativa) que apareguen en els documents audiovisuals que es generen per la participació del centre en el projecte Escolarts Escola fa ràdio.  
  
La conselleria amb competències en matèria d'educació facilitarà als centres educatius ambdós models: d'una banda, el consentiment informat de cessió d'ús d'imatge i so per a les persones participants; d'una altra, la declaració responsable que haurà d'emplenar la direcció del centre.  
3. Es procurarà treballar el projecte Escolarts Escola fa ràdio dins l'horari lectiu destinat a projectes interdisciplinaris en els quals es fomente la integració dels aprenentatges a través de manera transversal, significativa i rellevant.  
4. El projecte s'ha d'incloure en la Programació General Anual (PGA) del curs 2023-2024.  
5. Per a donar suport didàctic al projecte, es convocarà una activitat formativa relacionada amb la ràdio, el pòdcast i la creativitat artística sonora en la qual podrà inscriure's de manera voluntària el professorat dels centres que hi participen.  
5. La direcció general amb competències en matèria d'innovació educativa podrà establir una col·laboració amb la Corporació Valenciana de Mitjans Audiovisuals perquè s'oferisca formació als centres.   
  
  
Cinqué. Sol·licitud i termini de presentació  
1. La Conselleria d'Educació, Cultura i Esport enviarà al correu corporatiu de cada centre un enllaç personalitzat al formulari d'inscripció. Els centres docents que desitgen participar durant el curs 2023-2024 en el projecte Escolarts Escola fa ràdio han d'emplenar el formulari. Aquest podrà ser editat, si pertoca, a través de l'enllaç facilitat, sempre que el termini estiga obert.  
2. El termini per a la presentació de la sol·licitud serà de 15 dies naturals a partir de l'endemà de la publicació d'aquesta resolució en el Diari Oficial de la Generalitat Valenciana.  
3. La sol·licitud serà formalitzada per la persona que tinga la representació legal del centre. El formulari haurà de contindre la informació següent:  
- Dades del centre.  
- Dades del professorat participant: un/a mestre/a coordinador/a i resta de professorat participant (fins a un màxim de quatre persones).  
  
- Dades del projecte: nivell i quantitat d'alumnat participant en el projecte.  
4. La conselleria amb competències en matèria d'educació examinarà tota la documentació presentada i, mitjançant una resolució de la direcció general amb competències en matèria d'innovació educativa, publicarà una llista provisional que reculla els centres autoritzats a participar en el projecte Escolarts Escola fa ràdio, i, si fora el cas, amb una llista provisional de centres no autoritzats.  
5. S'estableix un període d'al·legacions a les llistes provisionals de 5 dies hàbils a partir de la data de publicació en el web d'Innovació: https://ceice.gva.es/es/web/innovacion-educacion/escolarts  
Les al·legacions s'han de presentar al correu electrònic zitdyptrc.ebkmn@hwn.lc  
6. L'autorització del projecte es podrà revocar pels motius següents:  
  
- Renúncia del centre a la participació en el projecte.  
- Proposta de la direcció general amb competències en matèria d'innovació educativa, quan es comprove que no s'estan complint les condicions d'aplicació del projecte que s'estableixen en aquesta resolució.  
  
  
Sisé. Certificació  
Una vegada comprovat que es reuneixen les condicions indicades per a reconéixer la participació del professorat en el projecte Escolarts Escola fa ràdio durant el curs 2023-2024, l'òrgan competent en matèria de formació del professorat, segons l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, expedirà el certificat corresponent, el qual constarà en el compte de formació del professorat.  
  
Es reconeixerà un total de 20 crèdits al professorat coordinador i 10 al professorat participant d'aquells centres docents que s'hagen inscrit, dins del termini establit i en la forma escaient, en el projecte Escolarts Escola ràdio, sempre que hagen pogut desenvolupar-lo d'acord amb el que estableix l'apartat resolutiu quart d'aquesta resolució.  
  
Seté. Efectes  
Aquesta resolució produirà efecte l'endemà de la publicació en el Diari Oficial de la Generalitat Valenciana (DOGV).  
Contra aquesta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de ser publicada, de conformitat amb el que disposen els articles 112, 114, 115, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 5 de juliol de 2023.- La directora general d'Innovació Educativa i Ordenació: Reis Gallego Perales.